Ideologias

Anthony de Mello, translatà en RG

Igl è fitg depriment da leger, quant crudaivel che umans van enturn in cun l’auter. I suonda ussa in rapport da gasetta, tge metodas da tortura che vegnan pratitgadas en champs da concentraziun moderns: L’unfrenda blutta vegn liada vi d’ina sutga da metal. Successivamain vegni alura dà ad el pli e pli ferms culps da electricitad, enfin ch’el confessa quai che vegn giavischà. Cun il maun chavortg pitga il boier sin l’ureglia d’ina unfrenda, uschè ditg, enfin ch’il schumber d’ureglia schloppa. 
In arrestà vegn lià sin ina sutga da dentist. Alura entschaiva il dentist a furar, enfin ch’el tutga sin in gnerv. I vegn furà enavant, uschè ditg, enfin che l’unfrenda è pronta da cooperar. 
Da sia natira e furma anora nun è l’uman insatge crudaivel. El daventa crudaivel sch’el è sventiraivel ni sch’el s’expona ad ina ideologia. Ina ideologia cunter l’autra; in sistem cunter in auter; ina religiun cunter in’autra. E l’uman vegn pulverisà tranter quellas. Ils umens che han crucifitgà Jesus, nun eran probablamain umans crudaivels. Ils medems umens che èn stads capavels da sviluppar tanta crudaivladad ed exequir terriblas metodas da tortura, «mo» per sustegnair in sistem, ina ideologia ni ina religiun pon senz’auter esser stads buns consorts e babs affectus. Fissan umans religius plitost seguids a l’instinct da lur cor enstagl a la logica da lur religiun, alura fissan nus vegnids preservads da terribels aspects e crudaivladads. Per exempel vesair umans ardents sin il schafot da laina ni 
vaivas e famigliars guardond tar a la cremaziun da lur chars. Milliuns umans innocents èn vegnids mazzads crudaivlamain durant guerras. 
Oz, èn noss temp modern, nun è quai auter. Fitg blers umans na suondan anc adina betg a l’instinct da lur cors.